20040910

Cпоразумение

между Европейския съюз и Република Турция относно участието на Република Турция в полицейската мисия на Европейския съюз в Бившата югославска република Македония (EUPOL "Proxima")

ЕВРОПЕЙСКИЯТ СЪЮЗ,

от една страна, и

РЕПУБЛИКА ТУРЦИЯ,

от друга страна,

наричани по-долу "страни по споразумението",

КАТО ВЗЕХА ПРЕДВИД:

- приемането от Съвета на Европейския съюз на 29 септември 2003 г. на Съвместно действие 2003/681/ОВППС относно полицейската мисия на Европейския съюз в Бившата Югославска република Македония (EUPOL "Proxima") [1], с което се заявява, че присъединяващите се страни са поканени, а трети страни могат да бъдат поканени да дадат своя принос към EUPOL "Proxima",

- поканата към Република Турция да участва в EUPOL "Proxima",

- успешното приключване на процеса по набиране на сили и препоръката от командващия мисията и Комитета по граждански аспекти на управлението на кризи Република Турция да участва в EUPOL "Proxima",

- решението на Комитета по политика и сигурност от 10 февруари 2004 г. да приеме приноса на Република Турция към EUPOL "Proxima",

- споразумението, сключено на 11 декември 2003 г. между ЕС и Бившата Югославска република Македония [2], включващо разпоредби за статута на персонала на EUPOL "Proxima",

СЕ СПОРАЗУМЯХА, КАКТО СЛЕДВА:

Член 1

Приложно поле

1. Република Турция се асоциира с разпоредбите на Съвместно действие 2003/681/ОВППС относно EUPOL "Proxima", прието от Съвета на Европейския съюз на 29 септември 2003 г., както и с всяко съвместно действие или решение, с което Съветът на Европейския съюз реши да разшири EUPOL "Proxima".

2. Приносът на Република Турция към EUPOL "Proxima" не засяга автономността за вземане на решения на Европейския съюз.

Член 2

Статут на персонала

1. Статутът на персонала от Република Турция, включен в EUPOL "Proxima", се ръководи от споразумението, сключено на 11 декември 2003 г., между ЕС и Бившата Югославска република Македония относно статута и дейностите на EUPOL "Proxima" в Бившата Югославска република Македония.

2. Без да се засяга споразумението между ЕС и Бившата Югославска република Македония относно статута и дейностите на EUPOL "Proxima" в Бившата Югославска република Македония, Република Турция ще упражнява юрисдикция над своя персонал в EUPOL "Proxima".

3. Република Турция отговаря за всякакви искове, свързани с участието ѝ в EUPOL "Proxima", от и спрямо нейния персонал. Република Турция отговаря за предприемането на всякакви действия спрямо своя персонал, по-специално съдебни или дисциплинарни.

4. Република Турция няма да предявява искове срещу някоя от държавите, участващи в EUPOL "Proxima", за увреждане, смърт на турски персонал, щети или загуба на притежавано от нея имущество и използвано от EUPOL "Proxima", ако това увреждане, смърт, щета или загуба:

- е причинено от персонал на EUPOL "Proxima" по време на изпълнение на служебните му задължения във връзка с операцията, освен в случай на сериозна небрежност или умишлено увреждане,

- или е възникнало от използването на имущество, принадлежащо на държави, участващи в EUPOL "Proxima", при условие че имуществото е използвано във връзка с операцията, и с изключение на случаите на сериозна небрежност или умишлено увреждане от страна на персонала на EUPOL "Proxima", ползващ това имущество.

5. Държавите-членки на Европейския съюз се задължават да направят декларация по отношение на освобождаването от искове за участието на Република Турция в EUPOL "Proxima".

Член 3

Класифицирана информация

1. Република Турция ще предприеме необходимите мерки, за да гарантира защитата на класифицирана информация на ЕС в съответствие с разпоредбите за сигурност на Съвета на Европейския съюз, съдържащи се в Решение на Съвета 2001/264/ЕО [3], и в съответствие с допълнителните разпореждания на компетентни органи, включително командващия мисията/полицейския комисар на EUPOL "Proxima".

2. Ако ЕС и Република Турция са сключили споразумение за процедурите на сигурност за обмен на класифицирана информация, разпоредбите на това споразумение се прилагат в контекста на EUPOL "Proxima".

Член 4

Персонал, участващ в EUPOL "Proxima"

1. Република Турция гарантира, че турският персонал, включен в EUPOL "Proxima", изпълнява мисията в съответствие със:

- разпоредбите на Съвместно действие 2003/681/ОВППС и последващите изменения, съгласно член 1, параграф 1 от настоящото споразумение,

- плана за действие,

- мерките за изпълнение.

2. Република Турция своевременно информира командващия мисията/полицейския комисар на EUPOL "Proxima" и Генералния секретариат на Съвета на Европейския съюз за всякакви промени в нейния принос към EUPOL "Proxima".

3. Персоналът, включен в EUPOL "Proxima", минава през медицински преглед и ваксинация и следва да получи медицинско свидетелство за служба от компетентен орган в Република Турция. Персоналът, участващ в EUPOL "Proxima", следва да представи копие на медицинското свидетелство.

4. Включените полицейски служители работят в националните си полицейски униформи. Барети и пагони се предоставят от EUPOL "Proxima".

Член 5

Команден ред

1. Персоналът, определен от Република Турция, изпълнява задълженията си и се води единствено от интересите на EUPOL "Proxima".

2. Целият персонал остава под пълното командване на съответните национални власти.

3. Националните власти следва да прехвърлят оперативния контрол на командващия мисията/полицейския комисар на EUPOL "Proxima", който ще упражнява контрол чрез йерархична структура на командване и контрол.

4. Командващият мисията/полицейският комисар на EUPOL "Proxima" ръководи EUPOL "Proxima" и поема ежедневното ѝ управление.

5. Република Турция има същите права и задължения по отношение на ежедневното управление на операцията като държавите-членки на Европейския съюз, участващи в операцията, съгласно член 9, параграф 4 от Съвместно действие 2003/681/ОВППС.

6. Командващият мисията/полицейският комисар на EUPOL "Proxima" отговаря за дисциплинарния контрол на оперативния персонал. При необходимост се предприемат дисциплинарни действия от съответната национална власт.

7. Република Турция ще посочи контактна точка, която да представя националния ѝ контингент в операцията. Контактните точки ще докладват на командващия мисията/полицейския комисар на EUPOL "Proxima" за национални въпроси и ще отговарят за дисциплината на контингента в ежедневието.

8. Решението за край на операцията се взема от Европейския съюз след консултация с Република Турция, при условие че тази държава все още има принос към EUPOL "Proxima" по време на приключването на операцията.

Член 6

Финансови аспекти

1. Република Турция поема всички разходи, свързани с участието ѝ в операцията, освен разходите, финансирани от ЕС, описани в бюджета на операцията.

2. Република Турция ще обмисли възможността да предостави доброволни приноси.

3. В случай на такива доброволни приноси се подписват споразумения за практическото прехвърляне на средствата между командващия мисията/полицейския комисар на EUPOL "Proxima" и съответните турски административни служби относно приносите на Република Турция към операционния бюджет на EUPOL "Proxima". Тези споразумения следва да включват следните точки:

а) определената сума;

б) условията за изплащане на финансовия принос;

в) процедурата за одит.

4. В случай на смърт, увреждане, загуба или щета на физически и юридически лица от Бившата Югославска република Македония, при установена отговорност Република Турция заплаща обезщетение според условията, предвидени в споразумението за статута на мисията съгласно член 2, параграф 1 от споразумението.

Член 7

Неспазване на споразумението

В случай че една от страните не спази своите задължения, постановени в предходните членове, другата страна има право да прекрати настоящото споразумение с едномесечно предупреждение.

Член 8

Разрешаване на спорове

Всякакви спорове, възникнали от тълкуването или прилагането на настоящото споразумение, следва да се разрешават с дипломатически средства между двете страни.

Член 9

Влизане в сила

1. Настоящото споразумение влиза в сила на първия ден от първия месец след като страните са се уведомили взаимно за изпълнението на вътрешните процедури, необходими за тази цел.

2. Всякакви изменения на настоящото споразумение могат да се правят само на базата на писмено взаимно съгласие на страните. Измененията влизат в сила в съответствие с процедурите, предвидени в параграф 1.

3. Настоящото споразумение може да се прекрати от някоя от страните чрез писмена нотификация за прекратяване на другата страна. Прекратяването на споразумението влиза в сила шест месеца след получаването на нотификацията от другата страна.

Съставено в Брюксел на 10 септември 2004 година на английски език, в четири екземпляра.

За Европейския съюз

+++++ TIFF +++++

За Република Турция

+++++ TIFF +++++

[1] ОВ L 249, 1.10.2003 г., стр. 66.

[2] ОВ L 16, 23.1.2004 г., стр. 65.

[3] ОВ L 101, 11.4.2001 г., стр. 1.

--------------------------------------------------